Imaséta

Ez az alkalom nem arról szól, hogy elmondjuk, mit, kiért és hogyan imádkozz. Inkább abban szeretne segítségedre lenni, hogy csendben lehess Megváltóddal, az állomások pedig nem ima-feladatok, hanem az Istenhez való közeledésed lépései. **„Közeledjetek Istenhez, és közeledni fog hozzátok.”** Jak 4,8

*Kellékek: Mindössze 1-1 átlátszó, üres befőttes üvegben elhelyezett égő gyertya (szimbolikus is, nem vonja el a figyelmet, de segít egy pontba fókuszálni) minden állomásnál, ahol ki van függesztve, vagy asztalra letéve az állomás szövege. Az állomásokhoz lehet széket tenni, de állva, vagy egy kis előre elhelyezett szőnyegen térdelve is megvalósítható (ez a vezetőkre van bízva, de mindkét lehetőséget is meg lehet adni).*

1. állomás

**„Mielőtt hegyek lettek, mielőtt a föld és a világ formáltatott, öröktől fogva mindörökké vagy te, Istenem.”** Zsolt 90,2

Legtöbbször mi keressük Istent. Talán most is azért állsz itt. Keressük Őt, mint Aki arra szorul, hogy megtaláljuk, mint Akinek nincs ereje és hatalma érzékelhetővé válni, vagy mint Aki csupán a lelki világban létezik és a mi spirituális készségeinken és hitünk ügyességén múlik, hogy megtapasztaljuk-e jelenlétét.

Most állj meg.

Tudd, hogy nem azért oly nehéz számodra megragadni Isten jelenlétét, mert oly gyenge, mert oly távoli, vagy oly bizonytalan az Ő lénye. Hanem éppen azért, mert oly hatalmas, hogy az emberi érzékek, értelem és lélek képtelen befogadni mindazt, Aki Ő. Mert mielőtt a világ formáltatott, Ő „van”. Nem te kell megkeresd Istent, csak engedd, hogy Ő megtaláljon. Ezért engedd át Neki, Alkotódnak és Megváltódnak, akaratodat, gondolataidat, szívedet, idődet.

1. állomás

**„Az ÚR Isten pedig hívta az embert, és azt mondta neki: Hol vagy?”** 1Móz 3,9

Annyiszor hívjuk Istent, s legtöbbször, ha baj van, ha nem tudunk mit kezdeni, és annyiszor kérdezzük Őt, ha nincs válaszunk, ha kifogytunk az ötletekből. De olyan ritkán halljuk, amikor Ő hív. Amikor Ő keres. Pedig Ő nem azért teszi, mert kérni akar valamit, mert hiányozna Neki valami és nem azért kérdez, mert ne tudna valamit.

Azért hív, mert szeret.

Azért kérdez, mert fontos vagy Neki.

És ezt el akarja mondani neked. Minden vasárnap. Minden igehirdetésen, minden igeolvasásban. Minden reggelen, amikor új napra ébreszt. Minden napfelkeltében, szeretteid mosolyában és minden pillanatban. „Az ÚR kegyelme, hogy még nincsen végünk, mert nem fogy el irgalmassága! Minden reggel megújul, nagy a te hűséged!” JSir 3,22-23

Isten a bűneset után kérdezi Ádámot: Hol vagy? Egyben a vád és a hívás hangja. Most tőled is kérdezi: Te hol vagy? Merre tart az életed? Hol vagy, mióta utoljára közel érezted az Istent? A jó úton jársz? Közeledsz felé, vagy távolodsz? Vagy „mikor hogy”… A hitben nincs stagnálás. Vagy előre, vagy hátra. Vagy Isten felé, vagy Tőle el. Isten keres most téged is. Tekints vissza az elmúlt napjaidra, heteidre. „Hol” voltál?... s hol volt benne Isten? Elsősorban neked fontos választ adni önmagadnak, hogy tudj továbbmenni!

1. állomás

**„Ő így felelt: Szavadat hallottam a kertben, és megijedtem, mivel mezítelen vagyok, és elrejtőztem.”**

Ádám és Éva ettek a tiltott gyümölcsből. Az engedetlenség fájáról. Bár az Úr szerető, aggódó Atyaként kérdezi: Hol vagy?- ők elrejtőznek. Ezt tesszük mi is. Olyan nehéz megállni Atyánk előtt bűneinkkel, megbánásunkkal. Olyan hosszú és fájdalmas a tékozló fiúk és lányok útja vissza az atyai házba, az Isten színe elé. Olyan nagy ára van kimondani, hogy: „Vétkeztem az ég ellen és teellened!” . Sokszor inkább bujkálunk bűneinkkel, rejtőzködünk Isten elől és egyre mélyebbre süllyedünk az istennélküliségben. Melyek azok a bűnök az életedben, melyekkel te is így rejtőzködsz? Melyek azok a pillanatok, amelyekben nem szívesen állnál meg Isten előtt?

Gondolkodj ezeken.

Isten már tudja őket, hiszen Ő a „vesék és szívek vizsgálója”, de a választás a tiéd: tovább rejtőzködsz velük és egyre mélyebbre húznak, vagy megállsz Urad előtt, aki nemcsak váddal, hanem szeretetébe visszavárva kérdezi most tőled is: *Hol vagy?*

Bátran menj elé: Amint vagyok, sok bűn alatt, De hallva hívó hangodat, ki értem áldozád magad: fogadj el, Jézusom. (MRÉ 460. ének)

1. állomás

**„Jézus rátekintett, és megkedvelte őt.”** Mk 10,21a

Jézus megkedvelte azt az ifjút, aki épp vallásosságával dicsekszik neki, s aki hamarosan hátat fordít és elmegy tőle, mert túl fontosak voltak számára a világi javak. Ezt Jézus tudta, mégis megkedvelte őt. Mert „Nem bűneink szerint cselekszik velünk, és nem álnokságaink szerint fizet nekünk. Mert amilyen magasan van az ég a földtől, olyan nagy az ő kegyelme az őt félők iránt. Amilyen távol van napkelet napnyugattól, olyan messze veti el tőlünk vétkeinket. Amilyen könyörülő az apa a fiaihoz, olyan könyörülő az ÚR az őt félők iránt. Mert tudja, hogyan formált minket, megemlékezik arról, hogy por vagyunk.”

Ismeri bűneidet, hibáidat, minden mulasztásodat. Tudja hányszor aludtál el anélkül, hogy hálát adj Neki, hányszor kezdted a napot csendesség nélkül, hányszor szégyellted Őt mások előtt, hányszor bántottál meg másokat, hányszor tehettél volna jót, bocsáthattál volna meg, adhattál volna másoknak, de nem tetted – és folytathatod a sort. Sőt, Ő azokat a bűneidet is ismeri, amelyeket még el sem követtél.

És mégis, valahányszor Jézus rád tekint, mindig megkedvel, mert életét adta érted. Bűnben való fogantatásodtól halálod pillanatáig minden bűnödért kifizette az árat a Golgotán, annyira szeret téged!

1. állomás

**„Tekintsetek az égi madarakra: nem vetnek, nem is aratnak, csűrbe sem takarnak, és mennyei Atyátok eltartja őket. Nem vagytok-e sokkal különbek náluk?”** Mt 6,26

Nemcsak a bűneink állnak a hitünk útjába, hanem félelmeink, aggodalmaink is. Azt hiszem neked is jutott ezekből. Szinte mindig jelen vannak életünkben a félelmek. Félünk, amikor próba előtt állunk, amikor nem tapasztaljuk Isten vezetését, hogy kezében tartja az életünket, de ha éppen minden a helyén van az életünkben, akkor is félünk. Félünk, hogy összedől valami. Félünk, hogy elveszítünk valamit/valakit. Félünk, hogy véget érnek a felhőtlen napok. Pedig a félelem csak akkor tud befurakodni az életünkbe, ha repedés támad a bizalmunkban, megbomlik az Isten ígéreteiben, gondviselésében való bizalmunk, hitünk. S ha épp úgy érzed, Igéje által nem tudsz most megerősödni, tekints föl az égre, lásd meg a gondtalanul röpködő madarakat, hiszen Valakinek gondja van rájuk.

Nem vagy-e *sokkal* különb egy madaracskánál? Ha pedig rájuk gondja van a Teremtőnek, pont rólad feledkezne meg? Isten gondot visel rólad!

1. állomás

**„A mélységből kiáltok hozzád, Uram!”** Zsolt 130,1

Isten gondviselése mégsem jelenti a gondmentes életet. Jó tudnod, hogy a tökéletes életű, tökéletes családos és mindig boldog keresztyén csupán egy illúzió. Elég csak Isten legkiválóbb szolgáira gondolnunk a Szentírásban, vagy a történelemben. Legtöbbjüknek a hit és a mindennapi élet különböző kríziseit kellett átélniük. És pont ezáltal váltak olyan áldott és állhatatos eszközeivé Istennek. Talán a te életedben is jelen van a mélység. Lehet most is mélyponton érzed magad: akár hitedben, akár családi életedben, akár kapcsolataidat, életcél-keresésedet illetően. Ám a mélység nem az elhagyatottság állapota. Istennek akkor is gondja van rád, amikor nem érzed az Ő közelségét, amikor imáid üres szavaknak tűnnek. Sokszor össze kell dőlnie valaminek az életünkben, hogy Isten újat, jobbat építsen helyette, vagy éppen az egész életednek kell összedőlnie, hogy Isten újat adjon helyette. De valahányszor elvesz valamit, valami sokkal jobbat ad helyette!

Ahogy a legjobb barátságok valamilyen nehézségek közt alakulnak, úgy az Istennel való kapcsolat, a Benne való bizalom is a próbák alatt szilárdul meg és válik nélkülözhetetlen részévé az életünknek.

„Elég neked az én kegyelmem, mert az én erőm erőtlenség által ér célhoz.”(2Kor 12,9a).

Amikor a te erőd elfogy, akkor éled meg, hogy elég az Övé. Amikor minden kötél szakad és te zuhansz, akkor tapasztalhatod meg, hogy az Ő kegyelme valóban megtart. Hogy valóban életnek kenyere és világ világossága Jézus.

1. állomás

**„Örüljetek az Úrban mindenkor; ismét mondom: örüljetek!”** Fil 4,4

Isten nem a mélységek és a sírás és a szomorúság Istene! Azért mutat rá a bűnre, hogy megkegyelmezzen, azért vezet mélységekbe, hogy felemeljen! Hogy gyermekeinek öröme lehessen. Számodra is ezt készítette el: a megváltott, megkegyelmezett és felemelt gyermek örömét, akinek van gondviselő Atyja, megváltó, bűnöket megbocsátó és örök életet adó Jézusa és Szentlélek, Aki által Isten országa már most bennünk és közöttünk lakozhat. Ennek az örömét akarja látni most Isten az arcodon és egész életeden!

Él-e benned ez az öröm? Kérd Istent, hogy adjon örömet a szívedbe! A világi örömök idővel elmúlnak, sőt, sokszor megbánással, fejfájással érnek véget. Az Istentől jövő öröm örökké tart, hiszen a megváltott élet csodálatos „mellékhatása”.

„Lelkem, áldd az Urat! Áldd az Urat!

Egyedül Őt imádd!

Zengj úgy, mint soha még, Őt dicsérd!

Lelkem csak Téged áld!”

1. állomás

**„Többé pedig nem én élek, hanem Krisztus él bennem; amely életet pedig most testben élek, az Isten Fiában való hitben élem, aki szeretett engem, és önmagát adta értem.”** Gal 2,20

Nemcsak Úrvacsora vételkor fogadhatod meg, hogy életedet ezután az Úrnak szenteled és az Ő dicsőségére élsz. Most is megteheted. Most is elé viheted életedet, egészen. Ha nem csak foltozgatni akarod néha az Áldott Orvoshoz vinni, hanem mindenkor illatozó és Megváltódra mutató életet akarsz élni, hát legyen az Övé mindenestől.

*Jövel Jézus, s ne légy vendégem többé, Akinél néha kérek, keresek és zörgetek, hanem légy Uram, gazdám. Jézusom, nemcsak az áldásaid kellenek nekem, hanem Rád van szükségem. Te egész életedet adtad értem, ezért én is egész életemet akarom neked adni, úgy, amilyen. Lehet már többször is eldöntöttem ezt, de állhatatlan, botladozó gyermeked vagyok, köszönöm, hogy Te így is szeretsz, elfogadsz és hívsz újra és újra. Ezért legyen áldott a Te neved! Ámen.*

Ha valóban Krisztus életét akarod élni, akkor a szolgálat, a másokhoz lehajló, megbocsátó, bűnt gyűlölő, de a bűnöst szerető, Istennek engedelmes életet akarod élni.

1. állomás

**„Szenved valaki közöttetek? Imádkozzék! Öröme van valakinek? Dicséretet énekeljen!**

**Beteg valaki közöttetek? Hívja magához a gyülekezet véneit, és imádkozzanak érte, és kenjék meg olajjal az Úr nevében.**

**És a hitből fakadó imádság megtartja a beteget, és az Úr felsegíti őt. És ha bűnöket követett is el, bocsánatot nyer.**

**Valljátok meg bűneiteket egymásnak, és imádkozzatok egymásért, hogy meggyógyuljatok. Az igaz buzgó könyörgésének nagy ereje van.”** Jak 5,13-16

Isten prófétái sokszor jobban szenvedtek népük tévelygése miatt, mint saját nyomorúságukért. Jézus sírt Jeruzsálem felett a nép hitetlensége és kemény szíve miatt, de sírt Mária és Márta szenvedését látva is, Lázár halála után. Neked fáj-e a mások nyomorúsága? Vagy inkább elfordulsz, mert elég a tiéd? Fáj-e az a sok kegyetlenség, üldözés, amit elszenvednek Krisztusban testvéreink? Fáj-e a körülötted élők – talán családtagok is – hitetlensége? Van, ahol tettekkel nem segíthetünk, de imádságunk kedves illatként száll fel a menny és föld Urához, Akinek hatalma van mindenek fölött.

„Az igaz buzgó könyörgésének nagy ereje van.” A legnagyobb harcokat imával lehet megnyerni. Gondolj szeretteidre, akikért hálás vagy, gondolj azokra, akik még nem fogadták be Jézust, gondolj mindazokra körülötted és a nagyvilágban, akiknek hiányzik a mindennapi falat, akik betegségben szenvednek, akiket üldöznek. Gondolj (sokszor) szunnyadó egyházunkra, lelkipásztorainkra és mindannyiunkra, akikre bízatott a tanítvánnyá tétel, az evangélium továbbítása, a mások iránti szeretet és szolgálat. Vidd mindazokat Isten elé szívedből fakadó, őszinte, egyszerű imádságban s tudd, hogy veled együtt, egy akarattal könyörög még sok ezer ember szerte a Kárpát-medencében és a világon.

1. állomás

**„Istenem vagy, hálát adok neked! Én Istenem, magasztallak téged.**

**Adjatok hálát az ÚRnak, mert jó, mert kegyelme örökkévaló!”** Zsolt 118,28-29

Hatalmas dolog, hogy Isten reánk tekint, hogy bemehetünk a „Szentek Szentjébe” Őt imádni, hozzá szólni, megállni úgy, ahogy vagyunk: Ő pedig elfogad és szeretetébe zár. Szánj néhány pillanatot arra, hogy ezen elcsodálkozz, hogy szívedben áldd az Urat, Aki olyan csodálatosan megformált téged, és Aki engedett megsejteni valamit az Ő hatalmából, szeretetéből, kegyelméből, és Aki azt akarja, hogy minden percben, egész életedben s majd egy örökkévalóságon át az Övé légy!

**Áldás, dicsőség, bölcsesség, hálaadás, tisztelet, hatalom és erő a mi Istenünknek mindörökkön-örökké, ámen!** Jel 7,12